Olcsóbb lett a disznóhús

A sertés felvásárlási ára december közepén csökkent, ennek hatását most vehetik észre a vásárlók.

Így a karaj most átlagosan 531 dinárba kerül kilogrammonként, a sertéscomb pedig 650 dinár a boltokban. A disznócomb árát augusztusban az állam is korlátozta, 750 dinárra.
Čedomir Keco mezőgazdasági elemző elmondta, az árcsökkenés a húsfogyasztóknak jó, a tenyésztőknek azonban nem kedvez. Hozzátette, volt idő, amikor a sertéshúsért élősúlyban többet kellett fizetni, mint a marháért, ezzel pedig másfél év alatt négyezer marhatenyésztőt veszített Szerbia.
Az árak állandóan változnak. Bánát egyes részein a sertés kilója élősúlyban 180 dinárba kerül, de van, ahol 250 dinárért árulják.

Olcsóbb lett a disznóhús

A sertés felvásárlási ára decemberben csökkent.

Ennek a hatását most, januárban
vehetik észre a vásárlók,
mert olcsóbb lett a disznóhús.
Így a disznókaraj most a legtöbb helyen
531 dinárba kerül kilogrammonként.
A sertéscomb 650 dinár a boltokban.
A disznócomb árát tavaly augusztusban
az állam is korlátozta 750 dinárra.
Tavaly 2022 volt.
Az árak azonban állandóan változnak az országban.
Bánát egyes részein a sertés kilója
élősúlyban 180 dinárba kerül.
Van olyan település azonban, ahol 250 dinárért
árulják a sertés kilóját élősúlyban.


9 százalékkal emelkedik a gáz ára a háztartások számára

A Srbijagas új árjegyzéke szerint a gázért, amelynek köbmétere eddig adó nélkül 32,28 dinárba került, mostantól 35,11 dinárt kell fizetni.

2017-ben emelték utoljára a gáz árát Szerbiában, az áremelést pedig a Szerbiai Energetikai Ügynökség hagyta jóvá egy hónappal ezelőtt. Aleksandar Vučić szerb elnök és Vlagyimir Putyin orosz kollégája nemrégiben tárgyalt a gázellátás feltételeiről. Vučić akkor úgy nyilatkozott, továbbra is jóval kedvezőbb áron kapja majd a gázt Szerbia.

Emelkedik a gáz ára a háztartások számára

Emelkedik a gáz ára a szerbiai háztartások számára.

Eddig a Srbijagas árjegyzéke szerint
32,28 dinárba került a gáz a háztartások számára.
A Srbijagas új árjegyzéke szerint
mostantól 35,11 dinárt kell fizetni a gázért
a szerbiai háztartásoknak.
Utoljára 2017-ben emelték a gáz árát Szerbiában.
Aleksandar Vučić elmondta,
Szerbia továbbra is kedvezőbb áron kapja a gázt.
Aleksandar Vučić a szerb államfő.


Irány Szeged!

Szerdától, november másodikától ismét indít buszjáratot Szabadka és Szeged között a Subotica-trans Utasszállító Közvállalat - olvasható a cég honlapján.

A busz mindennap, állami ünnepeken is indul majd: Szabadkáról 7,35-kor, míg Szegedről vissza 15,40-kor. A járatra Palics központjában és Hajdújáráson is fel lehet majd szállni. A jegy ára egy irányba 500, míg oda-vissza 800 dinárba kerül.

Ismét lesz buszjárat Szegedre

Szerdától ismét indít buszjáratot Szabadka és Szeged között a Subotica-trans Utasszállító Közvállalat.

Szerda november 2-a lesz.
A busz mindennap, állami ünnepeken is indul majd.
Szabadkáról 7 óra 35 perckor indul
a busz Szegedre.
Szegedről 15 óra 40 perckor indul vissza
a busz Szabadkára.
A buszra Palics központjában
és Hajdújáráson is fel lehet majd szállni.
A jegy ára 1 irányba 500 dinár lesz.
Az oda-vissza jegy ára 800 dinárba kerül
a Szabadka-Szeged közötti buszjáratra.


Aktívak lesznek a közlekedési rendőrök

Fokozott közúti ellenőrzés lesz Szerbia útjain a jövő héten.

Az ország csatlakozik ahhoz a másik 30 európai államhoz, amelyben jövő vasárnapig elsősorban a teherautók és az autóbuszok sofőrjeit ellenőrzik, náluk is leginkább azt, hogy betartják-e a kötelező pihenőidőt, és nem haladja-e meg a szállított áru a megengedett súlyt. A közlekedési rendőrség azt is közölte, hogy az államiság ünnepére tekintettel a többi járművezetőt is megállíthatja, ellenőrizve náluk az alkohol- és kábítószer-befolyásoltságot, a sebességtúllépést és a biztonsági öv használatát. Év eleje óta már 45-en haltak meg balesetben Szerbiában, a sérültek száma meghaladja az 1300-at.

Szigorú közúti ellenőrzések kezdődnek

Mától szigorú közúti ellenőrzést végeznek a rendőrök a szerbiai utakon.

Ma február 13-a, hétfő van.
A szigorú közúti ellenőrzés vasárnapig tart a szerbiai utakon.
Vasárnap február 19-e lesz.
Szerbián kívül még 30 európai országban zajlik
a héten a szigorú közúti ellenőrzés.
Főleg a teherautók és az autóbuszok sofőrjeit
ellenőrzik a rendőrök.
Főleg azt figyelik, hogy a teherautók
és az autóbuszok sofőrjei betartják-e
a kötelező pihenőidőt, és nem haladja-e meg
a szállított áru a megengedett súlyt.
A rendőrség az államiság ünnepe miatt
a többi járművezetőt is megállíthatja.
Náluk ellenőrizni fogják az alkohol
és a kábítószer használatát,
a sebességtúllépést és a biztonsági öv használatát.
Az államiság ünnepe szerdán
és csütörtökön lesz Szerbiában.
Szerda február 15-e, csütörtök február 16-a lesz.
A szerbiai rendőrség közölte,
hogy január eleje óta 45-en haltak meg Szerbiában
közlekedési balesetben.
A sérültek száma pedig több mint 1300.


Gyilkosság történt Szabadkán

Megölte egy férfi volt feleségét Szabadkán. A rendőrség keresi a gyanúsítottat.

A bűncselekmény 14 óra 10 perc körül történt Kér városrészben. Az 50 éves Lj. V. a helyszínen életét vesztette. A hatóságok több egységgel is keresik a gyanúsítottat az említett városrészben és olyan helyeken is, ahol a férfi rejtőzködhet. Az illetékesek azt közölték, korábban nem tettek hivatalos bejelentést családon belüli erőszak miatt ezzel a családdal kapcsolatban.
A helyszínről kollégánk, Bíró Tamara jelentkezett a Közügyek című műsorunkban.

Elfogták a gyanúsítottat

A rendőrség elfogta azt a férfit, aki tegnap megölte volt feleségét Szabadkán.

Tegnap szeptember 20-a, kedd volt.
A szabadkai Kér városrészben történt a gyilkosság.
Az 50 éves Lj.V. a helyszínen belehalt
a sérülésekbe, amit a volt férje okozott.
A volt férj R.V. a gyilkosság után elszökött.
A gyanúsított autójára a rendőrség
ma reggel talált rá.
Ma szeptember 21-e, szerda van.
A rendőrség közölte, hogy a volt férjet is
sikerült elfogni.
A rendőrség elmondta, korábban
nem tettek hivatalos bejelentést
családon belüli erőszak miatt
ezzel a családdal kapcsolatban.
A rendőrség még vizsgálja,
hogy hogyan történt a gyilkosság.


Fokozott közúti ellenőrzést tartanak a rendőrök Szerbiában

Az egy hétig tartó országos akció során a biztonsági öv használatát és a gyermekek szállítási módját ellenőrzik.

Fokozott közúti ellenőrzést tartanak a rendőrök Szerbia-szerte egy hétig az utakon - tájékoztat a belügyi tárca. A rendőrök a biztonsági öv bekötésére, továbbá a gyermekek szállításának módjára helyezik majd a hangsúlyt. Az ellenőrzés egy nemzetközi akció része. A statisztikai adatok azt mutatják, hogy egy esetleges közúti balesetben 2,8-szor nagyobb az esély arra, hogy valaki súlyos sérüléseket szenved, amennyiben nincs bekötve. Az illetékesek hangsúlyozzák, a hátsó üléseken is kötelező a biztonsági öv használata.

Szigorú közúti ellenőrzést tartanak a rendőrök egész Szerbiában.

Egy hétig tart a szigorú közúti ellenőrzés.
Ez azt jelenti, hogy mától vasárnapig tartanak
a szigorú közúti ellenőrzések az országban.
Ma április 4-e, hétfő van.
Vasárnap április 10-e lesz.
A rendőrök szigorúan ellenőrzik
a biztonsági övek használatát
és a gyermekek szállítási módját.
A rendőrök figyelmeztetik a lakosokat,
hogy a jármű hátsó ülésein is kötelező
bekapcsolni a biztonsági öveket.
Adatok szerint sokkal több közúti balesetben
vannak súlyos sérülések akkor,
ha nem volt bekapcsolva az utasoknak
a biztonsági öveik.
Utazás közben fontos bekapcsolni
a biztonsági öveket, és fontos
biztonságban szállítani a gyermekeket is.